QIMOR OʻYINLARINI TASHKIL ETISH VA OʻTKAZISHNI YANADA TARTIBGA SOLISH CHORA-TADBIRLARI TOʻGʻRISIDA
(resolution, 2024-04-26)

Oʻzbekiston Respublikasi Prezidentining “Qimor oʻyinlarini tashkil etish va oʻtkazish bilan bogʻliq noqonuniy faoliyatning oldini olish chora-tadbirlari toʻgʻrisida” 2007-yil 28-martdagi PQ-608-son qaroriga muvofiq, shuningdek qimor oʻyinlarini tashkil etish va oʻtkazish faoliyatini davlat tomonidan tartibga solishni takomillashtirish, noqonuniy qimor oʻyinlarini tashkil etishga hamda ularga oʻsmirlar va yoshlarni jalb etishga koʻmaklashuvchi shart-sharoitlarga barham berish, qimor biznesining rivojlanishi salbiy oqibatlarining oldini olish, noqonuniy qimor oʻyinlari tashkilotchilari va qatnashchilarining javobgarligini kuchaytirish maqsadida Vazirlar Mahkamasi qaror qiladi: 1. 2007-yil 1-sentabrdan boshlab: Oʻzbekiston Respublikasi hududida qimor oʻyinlarini va tavakkalchilikka asoslangan boshqa oʻyinlarni (shu jumladan totalizatorlar) tashkil etish va oʻtkazish (Oʻzbekiston Respublikasi qonunchiligiga muvofiq tashkil etiladigan Internet butunjahon axborot tarmogʻidagi tavakkalchilikka asoslangan oʻyinlar, bukmekerlik faoliyati va lotereyalardan tashqari); qimor oʻyinlarini va tavakkalchilikka asoslangan boshqa oʻyinlarni tashkil etish va oʻtkazish uchun telekommunikatsiya tarmoqlarida, shu jumladan Internet butunjahon axborot tarmogʻi provayderlari tomonidan xizmatlar koʻrsatish, mazkur faoliyatni Oʻzbekiston Respublikasi qonunchiligiga muvofiq tashkil etish hollari bundan mustasno; Oʻzbekiston Respublikasi hududiga pul yutugʻiga ega boʻlgan oʻyin avtomatlarini olib kirish taqiqlansin. 2. Oʻzbekiston Respublikasi Davlat bojxona qoʻmitasi va Davlat xavfsizlik xizmati Chegara qoʻshinlari Oʻzbekiston Respublikasi hududiga pul yutugʻiga ega boʻlgan oʻyin avtomatlarini olib kirishga yoʻl qoʻymaslik yuzasidan zarur chora-tadbirlar koʻrsinlar. 3. Belgilab qoʻyilsinki, noqonuniy tarzda qimor oʻyinlarini va tavakkalchilikka asoslangan boshqa oʻyinlarni tashkil etish va oʻtkazish holatlari aniqlangan taqdirda oʻyin anjomlari, shu jumladan oʻyin avtomatlari, oʻyinda stavka va yutuq boʻlgan boyliklar, shuningdek bunday oʻyinlarda qatnashish natijasida olingan boshqa daromad belgilangan tartibda olib qoʻyiladi va davlat daromadiga oʻtkaziladi. 4. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Oʻzbekiston Respublikasi Ichki ishlar vazirligi, Davlat soliq qoʻmitasi, Moliya vazirligi, Bosh prokuraturasi fuqarolarning oʻzini oʻzi boshqarish organlari, nodavlat notijorat tashkilotlari bilan birgalikda respublika hududida taqiqlangan qimor oʻyinlarini va tavakkalchilikka asoslangan boshqa oʻyinlarni tashkil etish va oʻtkazishning, shuningdek ularga balogʻatga yetmaganlarni jalb qilishning oldini olish yuzasidan doimiy ish olib borsinlar. 5. Oʻzbekiston Respublikasi Adliya vazirligi, Moliya vazirligi manfaatdor vazirliklar va idoralar bilan birgalikda bir oy muddatda: qimor oʻyinlari va tavakkalchilikka asoslangan boshqa oʻyinlar tashkilotchilari va qatnashchilarining javobgarligini kuchaytirish, ularga balogʻatga yetmaganlarni jalb qilganlik, shuningdek bunday oʻyinlarni tashkil etish uchun telekommunikatsiya tarmoqlarida xizmatlar koʻrsatganlik, dasturiy taʼminotni nashr qilganlik, koʻpaytirganlik, tarqatganlik uchun javobgarlikni belgilash; qonun hujjatlariga ushbu qarordan kelib chiquvchi oʻzgartirish va qoʻshimchalar toʻgʻrisida Vazirlar Mahkamasiga takliflar kiritsinlar. 6. Oʻzbekiston Respublikasi Hukumatining ilovaga muvofiq ayrim qarorlariga oʻzgartirish va qoʻshimchalar kiritilsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin. 5. Vazirlar Mahkamasining 2006-yil 6-maydagi 78-son qarori (Oʻzbekiston Respublikasi QT, 2006-y., 5-son, 28-modda) bilan tasdiqlangan Mikrokreditlar berish va mikrolizing xizmatlari koʻrsatish tartibi toʻgʻrisida Vaqtinchalik nizomning 6-bandi toʻrtinchi xatboshidagi “totalizator va tavakkalchilikka asoslangan boshqa oʻyinlar” soʻzlari chiqarib tashlansin.